આટલી પૂર્વભૂમિકા બાંધવાનું કારણ એ કે કોલકાતા અને ચેન્નઇ દેશની સર્વસામાન્ય ચર્ચામાં ભલે ગણાતા ના હોય, રાજકીય રીતે તેમની અલગથી ગણતરી કરવી પડે છે. રાજકીય રીતે દિલ્હી અને મુંબઈનું કોઈ મહત્વ નથી – એક રાજકીય રાજધાની છે અને બીજી આર્થિક રાજધાની છે, એટલા પૂરતું મહત્ત્વ છે. (સિવાય કે આગામી ચૂંટણીઓમાં આમ આદમી પાર્ટી ટકી જાય તો દિલ્હી રાજકીય રીતે મહત્ત્વનું બનશે. મુંબઈ કેન્દ્રી શિવસેના પક્ષ તરીકે ટકી નહિ શકે તો મુંબઈનું રાજકીય મહત્ત્વ વધુ ઘટશે.) કોલકાતા ચાર દાયકા સુધી ડાબેરી રાજકારણનું કેન્દ્ર રહ્યું, જ્યારે ચેન્નઇ આઝાદી પહેલાથી દ્વવિડ રાજકારણનું કેન્દ્ર બન્યું હતું અને આજે પણ છે. પરંતુ આ બે શહેરો વચ્ચે સીધો કોઈ સંબંધ કે સીધી કોઈ સ્પર્ધા રહી નથી. બંને મહાનગરો પૂર્વ તરફના દરિયાકાંઠે છે અને એકબીજાથી ભૌગોલિક રીતે નજીક છે. રાજકીય રીતે બંને દિલ્હીથી બહુ દૂર, પણ એકબીજાથી બહુ નજદીક રહ્યા નથી.